b'\n_START_ARTICLE_\nJanez Berme\xc5\xbe\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0tudiral je na Akademiji za igralsko umetnost v Ljubljani v letniku Mire Danilove. \xc5\xa0tudij je absolviral 1962 z vlogo Andreja v Brn\xc4\x8di\xc4\x87evi tridejanki Med \xc5\xa1tirimi stenami. \xc5\xa0e isto leto se je zaposlil v SLG Celje, kjer je bil do upokojitve nosilec repertoarja in glavni igralec karakternih nosilnih vlog v mnogih predstavah. Za svojo \xc5\xbeanrsko raznoliko, prefinjeno, \xc5\xa1tudiozno in intuitivno poglobljeno igro je prejel Bor\xc5\xa1tnikovo nagrado (1980), nagrado Pre\xc5\xa1ernovega sklada (1983), Severjevo nagrado (1988) in presti\xc5\xbeno nagrado za \xc5\xbeivljenjsko delo Bor\xc5\xa1tnikov prstan (1998). Med drugimi vidnimi vlogami je bil Kreon (Sofokles, Kralj Ojdip); Proctor (Arthur Miller, Salemske \xc4\x8darovnice); Ver\xc5\xa1inin (Anton Pavlovi\xc4\x8d \xc4\x8cehov, Tri sestre); Poljanec (Ivan Cankar, Lepa Vida); Malvolio (Shakespeare Kakor vam drago) in drugih.'